钦定古今图书集成/方舆汇编/职方典/第1155卷 > 《上襄阳李仆射启》柳宗元
## 钦定古今图书集成/方舆汇编/职方典/第1155卷 > 《上襄阳李仆射启》柳宗元

宗元启：“昔周室中兴，得贤臣召虎，师山江、汉，以平淮
彝。故其诗曰：‘江汉之浒，王命召虎’。其卒章曰‘于周受
命，自召祖命’。以明虎者召公之孙，克承其先也。今天
子中兴，而得阁下，亦出江、汉以平淮寇，克承于先西
平王，其事正类。然而未有嗣《大雅》之说以布天下，以
施后代，岂圣唐之文雅，独愧周室哉？某身虽陷败，而”
其论著往往不为世屈，意者殆不可自薄自匿，以坠
斯时。苟有补万分之一，虽死无憾。谨撰《平淮雅什》二
篇，斋沐上献，诚丑言淫声，不足以当金石，庶几代洪
烈。稗官里人，得采而歌之，不胜愤踊之至！轻黩威尊，
战越交深。谨启。